Diari Oficial de la Generalitat Valenciana


Sumari del DOGV 9995, del 28-11-2024 (2024/12537)

RESOLUCIÓ de 22 de novembre de 2024, d’ampliació de les places dels procediments administratius de l'Agència Valenciana de Foment i Garantia Agrària.
-----------------------------------------------------------------------------------------------------------------------------------------------------

### Dades del document

Número de DOGV
:   9995

Data del DOGV
:   28-11-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/12351

CVE
:   CBIS-F-1024-36380

Data del document
:   22-11-2024

Organisme emissor
:   Agència Valenciana de Foment i Garantia Agrària

Tipus de document
:   Resolució

Correcció d'errades

 Descriptors 

:   * concurs administratiu
    * desastre natural

*Antecedents de fet*

Primer. El temporal de pluja i vent iniciat el passat 29 d'octubre a la Comunitat Valenciana ha produït greus afectacions als servicis bàsics, entre els quals es troben els servicis de subministrament d'electricitat i comunicacions.

Este fet ha suposat la interrupció i indisponibilitat dels sistemes d'informació i comunicació, la qual cosa ha impossibilitat que moltes persones interessades puguen relacionar-se amb normalitat amb l'Administració.

Segon. L’Agència Valenciana de Foment i Garantia Agrària té com a finalitat la programació i execució de les polítiques de foment del sector agrari i de medi ambient que estiguen incloses en la Política Agrícola Comuna i, especialment, la gestió àgil, eficaç i eficient de les línies d'ajuda establides en el marc d'estes polítiques; així mateix, exercix les competències derivades de la seua condició d'organisme pagador de gestió i control del pagament de les intervencions o mesures de la PAC, amb càrrec al pressupost de la Unió Europea a través del FEAGA i del FEADER.

Per a garantir de manera eficient i correcta l'exercici de les seues tasques o les dels seus òrgans delegats, l’AVFGA ha de vetlar perquè existisquen disposicions adequades que permeten obtindre les dades i informació necessàries per a la correcta execució d'estes tasques.

*Fonaments de dret*

Primer. Vist l’annex del Reial decret 43/2021, de 26 de gener, pel qual desplega el Reial decret llei 12/2018, de 7 de setembre, de seguretat de les xarxes i sistemes d'informació, en l’apartat 2, Classificació/taxonomia dels ciberincidents, en la taula 1 establix:

– Classificació: disponibilitat.

– Tipus d'incident: interrupcions.

– Descripció i exemples pràctics: interrupcions per causes alienes. Ex.: desastre natural.

Per tot l’anterior, i de conformitat amb esta taula, les conseqüències generades per la recent depressió aïllada en nivells alts (DANA) poden qualificar-se com a incident de disponibilitat per interrupcions del servici per desastres naturals.

Segon. Vist que l’article 32.5 de la Llei 39/2015, d'1 d'octubre, del procediment administratiu comú de les administracions públiques, establix la possibilitat d'ampliació general de terminis quan, a conseqüència d'un ciberincident, s'hagen vist greument afectats els servicis i sistemes utilitzats per a la tramitació dels procediments i l'exercici dels drets de les persones interessades que preveu la normativa vigent.

Tercer. Vist que la disposició addicional novena de l’esmentada Llei 39/2015 establix la possibilitat de suspendre els terminis administratius per al compliment dels tràmits dels procediments administratius del sector públic, en l'acord del Consell de ministres, pel qual es declare una zona afectada greument per una emergència de protecció civil.

Quart. Vist l'apartat denové de l'Acord del Consell de Ministres de 5 de novembre de 2024, pel qual es declara zona afectada greument per una emergència de protecció civil el territori damnificat a conseqüència de la depressió aïllada en nivells alts (DANA) que ha afectat àmplies zones de la península i Balears entre el 28 d'octubre i el 4 de novembre de 2024, publicat en el BOE el 7 de novembre de 2024, per Orde PJC/1222/2024, de 6 de novembre, que suspén els termes i interromp els terminis per a la tramitació dels procediments administratius fins al moment en què es dicte un nou acord del Consell de Ministres decretant la finalització d'esta mesura, però sense cap menció als procediments que s'estigueren tramitant entre els dies 29 d'octubre i 7 novembre de 2024, motiu pel qual és necessari, per raons de seguretat jurídica, concretar este aspecte.

Quint. Vist l'article 9.4 del Decret 146/2023, de 5 de setembre, del Consell, pel qual s'aprova el Reglament orgànic i funcional de la Conselleria d'Agricultura, Ramaderia i Pesca en relació amb el nivell directiu de la Secretaria Autonòmica d'Agricultura, Ramaderia i Pesca, en el qual s'establix que l’AVFGA depén de la Secretaria Autonòmica d'Agricultura, Ramaderia i Pesca; així com la disposició final primera del mateix decret, que atribuïx la direcció de l'Agència a la persona que ostente la titularitat de la secretaria autonòmica amb funcions en matèria de foment i garantia agrària.

Vistes les competències que atorguen el director de l'Agència Valenciana de Foment i Garantia Agrària, tant el Decret 124/2006, de 8 de setembre, del Consell, pel qual es designa l'organisme pagador dels gastos corresponents a la Política Agrícola Comuna a la Comunitat Valenciana i s'establix la seua organització i funcionament; com el Decret 123/2006, pel qual s'aprova l'Estatut de l'Agència Valenciana de Foment i Garantia Agrària, modificat pel Decret 118/2008 i Decret 34/2010, i en la redacció que en fa la disposició final primera del Decret 146/2023, de 5 de setembre, del Consell, pel qual s'aprova el Reglament orgànic i funcional de la Conselleria d'Agricultura, Ramaderia i Pesca.

Vist el que es disposa en els acords de delegació amb els centres gestors de les ajudes; Acord de 13 de setembre de 2011, pel qual es deleguen les funcions d'autorització del pagament dels fons FEAGA entre l’AVFGA en la seua condició d'organisme pagador i els següents òrgans de la Conselleria d'Agricultura, Medi Ambient, Canvi Climàtic i Desenrotllament Rural i Acord de 26 d'abril de 2012, pel qual es deleguen les funcions d'autorització del pagament dels fons FEADER entre l’AVFGA en la seua condició d'organisme pagador i els següents òrgans de la Conselleria d'Agricultura, Medi Ambient, Canvi Climàtic i Desenrotllament Rural.

Sext. Amb la finalitat de pal·liar els efectes onerosos provocats per l'incident ocasionat per la depressió aïllada en nivells alts (DANA), i així poder garantir els drets de totes les persones interessades, es fa necessari establir una ampliació dels terminis dels procediments de l'Agència Valenciana de Foment i Garantia Agrària.

Per tot l’anterior,

RESOLC

*Primer. Ampliació de terminis*

Ampliar els terminis dels procediments administratius tramitats per l'Agència Valenciana de Foment i Garantia Agrària, o òrgans que ostenten competències delegades per esta, que no estiguen vençuts el 29 d'octubre de 2024, per un període de deu dies.

*Segon. Eficàcia*

Publicar la present resolució en el *Diari Oficial de la Generalitat Valenciana*, a l'efecte del que es preveu en els articles 32 i 41 de la Llei 39/2015, d'1 d'octubre, del procediment administratiu comú de les administracions públiques. Esta resolució tindrà efecte a partir del mateix dia de la publicació en el *Diari Oficial de la Generalitat Valenciana*, i això sense perjuí que l'ampliació de terminis es compute a partir del dia 29 d'octubre de 2024, si esta és la data de finalització del termini corresponent, o des de la data posterior a esta en què haja finalitzat el termini, si esta finalització es va produir amb antelació a la publicació en el *Boletín Oficial del Estado*  de l'Acord del Consell de Ministres de 5 de novembre de 2024, pel qual es declara zona afectada greument per una emergència de protecció civil el territori damnificat a conseqüència de la depressió aïllada en nivells alts (DANA) que ha afectat àmplies zones de la península i Balears entre el 28 d'octubre i el 4 de novembre de 2024.

*Tercer. Règim de recursos*

Contra la present resolució d'ampliació de termini de presentació de sol·licituds no es pot interposar cap recurs, sense perjuí del procedent contra la resolució que pose fi al procediment, d'acord amb el que es disposa en l'article 32.3 de la Llei 39/2015, d'1 d'octubre, del procediment administratiu comú de les administracions públiques.

  

València, 22 de novembre de 2024

Vicente Tejedo Tormos

Director